Sihtasutuse Perekonna ja Traditsiooni Kaitseks käilakujul Varro Vooglaiul ajas «Ringvaate» neljapäevaõhtune programm meele päris mõruks.

Nimelt oli saates lõik Estisse saabunud näitusest, kus on eksponeeritud Tom of Finlandi joonistusi ja fotosid. LGBT-kunstniku loomingut peetakse maailmakuulsaks.

Vooglaiule olid aga uudisloo lähikaadrid mehe loomingust päris vastumeelsed. Nii jagas ta oma kaebust eetikanõunikule Tarmu Tammerkile ka jälgijatega. «Näidati muuhulgas kaadreid paljastatud suguelunditega meestest, samuti seksuaalakti teostavatest meestest,» pahandas Vooglaid.

Aktivisti arvates oli asi seda hullem, et eetriajal satuvad telekat vaatama ka rohkem lapsed ning noored. «Saatelõigu alguses tunnistab saatejuht isegi, et näidatud kaadrid võivad olla häirivad ja riivata silma,» muretses ta.

Vooglaid põhjendas oma kaebust terve hulga paragrahvidega ERRi seadusest. Need viitavad «heale tavale», «äärmuslike tunnete» tekitamisele ja sellele, et ERR peaks «väärtustama perekonnal põhinevat ühiskonnamudelit».